<classify> Ligi hiyo itakayoshirikisha jumla ya timu 12 za wanawake na wanaume, itakuwa ikichezwa katika uwanja wa Gymkhana mjini hapa.Akizungumza na mwandishi wa habari hizi Kaimu Katibu Mkuu wa Chama cha Mpira wa Kikapu Zanzibar BAZA, Abdallah Hassan Ali alisema ligi hiyo itashirikisha timu kutoka Unguja na Pemba.Alisema kati ya timu hizo 12, tano zitakuwa za wanawake na saba za wanaume, ambapo timu kutoka Pemba pekee zitakuwa ni nne zikiwemo tatu za wanaume na moja ya wanawake.Alizitaja timu za wanaume kutoka Pemba kuwa ni pamoja na Tonado, California zote kutoka Chake na Clokers ya Mkoani wakati kwa timu ya wanawake ni Chake Stars kutoka Chake Chake.Kwa upande wa timu za Unguja za wanaume ni Stone Town, Rangers, Polisi na Nyuki wakati za wanawake ni African Magic, JKU, Mafunzo na New West.Hassan alisema kuwa mpaka sasa maandalizi yanaendelea vizuri na bingwa anatarajia kupata kikombe kwa wanawake na wanaume.Akizungumzia suala la udhamini alisema kuwa mpaka sasa wanaendelea na mazungumzo na Kampuni ya Zanlink ambayo imeonesha nia ya kuweza kuwadhamini, ambapo kama litafanikiwa litakuwa jambo la faraja.Ligi Kuu ya Zanzibar ya mchezo huo inafanyika baada ya kumalizika kwa ligi za Kanda kutoka kila upande, ambapo timu nne kutoka kila upande ndizo zinazoshiriki ligi hiyo ya Zanzibar, ambapo bingwa atashiriki katika mashindano mbalimbali ya kimataifa.  <topic>: MICHEZO 